钦定古今图书集成/明伦汇编/闺媛典/第088卷 > 吴氏女
## 钦定古今图书集成/明伦汇编/闺媛典/第088卷 > 吴氏女

按《武进县志》：吴氏女，名兆麟，进士吴治复女。甲申之
乱，治复挈女避魏村闸，叹曰：“欲行不能，欲死不得。”盖
虑女之无依也。女闻之曰：“世方乱，女贞难保。久欲决
计自尽，恐伤父心耳，敢累吾父哉！”治复临流自吊作
诗，女曰：“父将深处蛟宫，晨昏寂寞，儿愿裹巾栉以从。”
治复壮之，赋《别世》诗，吟罢投江，女随之。治复遇救而
女死，治复《吊之》曰：“吁嗟兆麟，琼贞后身。女从父死，父
弃女生。完贞尽孝，取义存仁。重泉相见，实愧我心。”